ZAPISNIK

7. seje **SVETA ZAVODA** Vrtca Tržič, ki je bila v ponedeljek, 4. 12. 2017, ob 17.30 v zbornici enote Palček.

Prisotni člani sveta zavoda:

Jure Zadnikar – predsednik Sveta zavoda Vrtca Tržič, predstavnik staršev, Vesna Polajnar – podpredsednica sveta zavoda Vrtca Tržič, predstavnica zaposlenih Vrtca Tržič, Urška Jerman – predstavnica zaposlenih Vrtca Tržič, Marija Langus – predstavnica zaposlenih Vrtca Tržič,

Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Maja Meglič Klemenčič – predstavnica staršev, Anže Perčič – predstavnik občine ustanoviteljice, Senta Lorenčič – predstavnica staršev, Anton Kramarič – predstavnik občine ustanoviteljice

Drugi prisotni: Tatjana Blaži – v. d. ravnateljice Vrtca Tržič, Andreja Šmid – pomočnica ravnateljice Vrtca Tržič, Mira Lauseger – sindikalna zaupnica Vrtca Tržič, Kristina Lindav – tajnica VIZ Vrtca Tržič, zapisnikar

**DNEVNI RED**

## Pregled zadnjega zapisnika in realizacija sklepov zadnje seje (Jure Zadnikar)

## Imenovanje delegata skupščine Skupnosti vrtcev Slovenije za mandat 2017–2022 (priloga: obrazec) (Tatjana Blaži)

## Seznanitev s spremembo cene vrtca (Tatjana Blaži)

## Imenovanje kandidatke za funkcijo ravnateljice (Jure Zadnikar)

## Pobude, predlogi, vprašanja.

**Ad 1.**

Predsednik sveta zavoda Vrtca Tržič je pozval k potrditvi dnevnega reda in po soglasni potrditvi prešel na pregled zadnjega zapisnika.

Sklepi zadnje seje niso predvidevali posebne realizacije. Pripomb na zapisnik ni bilo.

**SKLEP:** Zapisnik 6. seje Sveta zavoda Vrtca Tržič je bil sprejet.

**Ad 2.**

Tatjana Blaži je povedala, da je s strani Skupnosti vrtcev Slovenije prišel obrazec za imenovanje delegata skupščine Skupnosti vrtcev Slovenije za mandat 2017–2022, ki ga mora potrditi svet zavoda. Prej je bila delegatka nekdanja ravnateljica, funkcija delegata pa pomeni zastopanje vrtca v skupnosti in udeležbo na sestankih skupnosti. Za delegatko je predlagala pomočnico ravnateljice Andrejo Šmid. Predsednik sveta zavoda je prosil za glasovanje o predlogu z dvigom rok.

**SKLEP**: Svet zavoda Vrtca Tržič je potrdil Andrejo Šmid za delegatko skupščine Skupnosti vrtcev Slovenije za mandat 2017–2022.

**Ad 3.**

Tatjana Blaži je povedala, da je občinski svet potrdil novo ceno vrtca, ki bo začela veljati s 1. 1. 2018. Cena se je zvišala zaradi odprave plačnih anomalij, izračunana je po predpisani metodologiji. Največji strošek gre na ramena občine ustanoviteljice, saj so vsa plačila za starše subvencionirana. Tudi v primerjavi z drugimi gorenjskimi vrtci ima Vrtec Tržič ceno še vedno med najnižjimi, izračunana pa je tako, da ne predvidevamo presežka. Svet zavoda Vrtca Tržič je tako seznanjen s spremembo cene.

Vesna Polajnar je izpostavila finančni vidik zavržene hrane, ko deluje le dežurna enota in starši otrok ne odjavljajo. Kljub predvidevanju, da bo še manj otrok, kot je prijavljenih, hrana ostaja. Razvila se je diskusija na temo zbiranja hrane Rdečega križa za družine v stiski, skrajnih ukrepov za majhne prekrške in obratno – nekaznovanja za velike prekrške.

Na predlog sveta zavoda bo na naslednji seji sveta staršev ravnateljica znova spodbudila starše k odjavljanju od prehrane. Podan je bil tudi predlog apeliranja na Skupnost vrtcev Slovenije, Tatjana Blaži je predlagala tudi apel prek aktiva ravnateljev, tudi z argumentom odvečnega kadra, ki pride na delo, a mora oditi domov.

Največji problem so brezbrižnost, neosveščenost ravnanja in nezavedanje o posledicah, povedo predstavnice strokovnega kadra.

Pred prazniki ob pozivu k odjavi člani sveta ponovno predlagajo dopis staršem. Predlog je tudi priprava plakata s pomočjo otrok, morda z vključitvijo fotografij, bolj agresivne komunikacije, ki trka na vest staršev. Na mentaliteto staršev vzgojiteljice kot posameznice nimajo vpliva, pove Andreja Pogačnik, čustvena inteligenca ni na zavidljivem nivoju. Odnos starš–vzgojitelj je pomembna tema, je začarani krog.

Anton Kramarič je izpostavil še razmišljanje o morebitnih »podvojenih« stroških za delovanje vrtčevskih oddelkov v Lomu, kjer deluje tudi šola. Razmišlja, ali se ne bi dalo bolj ekonomično reševati npr. prehrane otrok. V diskusiji, ki je sledila, so člani sveta zavoda razmišljali o različni prehrani šolskih in predšolskih otrok, izstavljanju sorazmernih računov s strani šole, kar bi morda rezultiralo v še višjih stroških.

**Ad 4.**

Jure Zadnikar je povedal, da je na razpis za delovno mesto ravnatelja Vrtca Tržič prispelo 6 prijav, pojasnil, da so od kandidature po predstavitvi vzgojiteljskemu zboru in svetu staršev 16. 11. 2017 odstopile kandidatke mag. Branka Vodopivec, dr. Ksenja Šajn in Tanja Kosmač Zalašček.

Preostale kandidatke Tatjana Blaži, Andreja Novšak in Barbara Vodeb so se predstavile tudi na seji občinskega sveta. Predsednik Sveta zavoda Vrtca Tržič je prebral mnenja vzgojiteljskega zbora, sveta staršev in lokalne skupnosti o kandidatkah.

Mira Lauseger je izrazila zadovoljstvo nad večinsko podporo vzgojiteljskega zbora v. d. ravnateljice Tatjani Blaži, izrazila, da upa, da bo po predvideni potrditvi znala popraviti, kar do zdaj v kolektivu ni bilo, in sicer sproščenost. Poudarila je, da je na račun sproščenosti delo lažje, ob tem pa enako če ne še bolj strokovno.

Senta Lorenčič je vprašala, zakaj je tretjina strokovnih delavcev podprla kandidatko Barbaro Vodeb. Mira Lauseger je mnenja, da so strokovni delavci zaznali humor in vzeli za svoje njene besede, pisane na kožo in dušo vzgojiteljskega kadra.

Anton Kramarič je povedal, da so zanj pomembni cilji, ki jih mora vrtec dosegati v odgovornosti do staršev, zaposlenih in ustanovitelja, kot dober gospodar. Doda, da se je treba vprašati, kaj si kot vrtec želimo, kateri so ti cilji. Torej želi strokovnost, da je ravnateljica tudi dober kadrovnik, ima čut za odnose oz. interakcije vzgojitelj–otrok.

Kot predstavnica staršev tudi Senta Lorenčič gleda na podporo ravnateljici s strani kadra, ker iz zadovoljstva kadra posledično izhaja tudi zadovoljstvo otrok.

Razvila se je diskusija o glasovanju prejšnjih članov sveta zavoda za ali proti prejšnji ravnateljici in odnosu do odgovornosti glasovanja po svoji vesti, o odnosu prejšnje ravnateljice do nekaterih zaposlenih.

Člani Sveta zavoda Vrtca Tržič so se odločili za tajno glasovanje z glasovnicami. Predsednik sveta zavoda je vsem 11 članom sveta zavoda razdelil glasovnice.

Izid glasovanja je bil sledeč:

Tatjana Blaži je prejela 11 glasov, Andreja Novšak ni prejela glasov in Barbara Vodeb ni prejela glasov.

**SKLEP:** Svet zavoda Vrtca Tržič je soglasno z 11 glasovi podprl predlog za imenovanje Tatjane Blaži za ravnateljico Vrtca Tržič, s pričetkom mandata 1. 2. 2018.

**Ad 5.**

Mira Lauseger je povedala, da je največja želja zaposlenih, da si upajo povedati, kaj jim ni všeč. Kolektiv želi, da bi bila z ravnateljico dobra komunikacija, da kolektiv lahko kar najbolje dela – v interesu otrok.

Seja je bila zaključena ob 18.35.

Zapisnikar: Predsednik Sveta zavoda Vrtca Tržič

Kristina Lindav Jure Zadnikar